ไทยวิวัฒน์จุกพิษแล้ง
ไทยวิวัฒน์หยุดขายประกันข้าวโพดชั่วคราว เจอพิษภัยแล้งถูกเคลมค่าเสียหาย 100% รวม 6 ล้าน
12 ก.ย. 2559

ไทยวิวัฒน์หยุดขายประกันข้าวโพดชั่วคราว เจอพิษภัยแล้งถูกเคลมค่าเสียหาย 100% รวม 6 ล้าน
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ปีนี้บริษัทคงต้องหยุดขายประกันภัยข้าวโพดเลี้ยงสัตว์เป็นการชั่วคราวก่อน หลังจากมีการจ่ายค่าสินไหมทดแทนหรือจ่ายเคลมให้เกษตรกรผู้ประสบภัยจากโครงการรับประกันภัยข้าวโพดเลี้ยงสัตว์ปี 2559 แล้วเป็นเงิน 6.1 ล้านบาท ในพื้นที่ อ.นครไทย จ.พิษณุโลก ซึ่งเป็นพื้นที่ที่มีการขายประกันภัยข้าวโพดเลี้ยงสัตว์มากที่สุด 
“ปีนี้มีเกษตรกรที่เข้าร่วมโครงการซื้อประกันภัยข้าวโพดเลี้ยสัตว์ โดยใช้ดัชนีน้ำฝนและดัชนีความแห้งแล้งเป็นตัววัดความเสียหาย ทั้งหมดประมาณ 2 หมื่นไร่ ได้ค่าเบี้ยมา 1 ล้านบาท แต่เมื่อสิ้นสุดฤดูกาลเพาะปลูก ปรากฏว่าได้รับผลกระทบจากภัยแล้งเป็นอย่างมาก มีความเสียหายถึง 100% เต็ม ทำให้บริษัทต้องจ่ายค่าสินไหมให้ผู้ซื้อประกันทุกราย” นายจีรพันธ์ กล่าว
นายจีรพันธ์ กล่าวว่า ปีนี้ถือว่าบริษัทจ่ายค่าสินไหมมากที่สุด นับตั้งแต่เปิดขายประกันภัยข้าวโพดเลี้ยงสัตว์มาเมื่อ 7 ปีก่อน ที่ผ่านมาแม้จะขาดทุนมาตลอดทุกปี แต่ปีนี้ถือว่าสร้างความเสียหายมากที่สุด และหลังจากนี้จะศึกษารายละเอียดและเก็บข้อมูลทั้งหมดอีกครั้ง โดยเฉพาะการสำรวจเครื่องวัดดัชนีน้ำฝนในแต่ละพื้นที่ว่าเป็นอย่างไรบ้าง
อย่างไรก็ตาม การประกันภัยข้าวนาปี ปีการผลิต 2559/2560 ถือว่าประสบความสำเร็จมาก เพราะได้รับการสนับสนุนอย่างเต็มที่จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ธนาคารเพื่อการเกษตรและสหกรณ์การเกษตร (ธ.ก.ส.) กระทรวงการคลังและรัฐบาล ทำให้มีพื้นที่รับประกันถึง 26 ล้านไร่ จากที่ภาคธุรกิจตั้งเป้าไว้ 25 ล้านไร่ โดยบริษัทได้รับงานไว้ 12% และส่งงานประกันภัยต่อในสัดส่วน 85%